Εκλογές στη Μαδαγασκάρη

Η Μαδαγασκάρη διεξάγει σε εθνικό επίπεδο εκλογές για αρχηγό κράτους – τον πρόεδρο – και για τη νομοθετική εξουσία. Ο πρόεδρος εκλέγεται για πενταετή θητεία απευθείας από τον λαό, με απόλυτη πλειοψηφία μέσω συστήματος δύο γύρων. Το Κοινοβούλιο της Μαδαγασκάρης είναι διθάλαμο. Η Εθνοσυνέλευση της Μαδαγασκάρης (*Antenimieram-Pirenena/Assemblée Nationale*) έχει 151 μέλη, τα οποία εκλέγονται για πενταετή θητεία σε μονοεδρικές και διεδρικές περιφέρειες. Στις μονοεδρικές περιφέρειες οι αντιπρόσωποι εκλέγονται με απλή πλειοψηφία, ενώ στις διεδρικές περιφέρειες χρησιμοποιούνται κλειστά κομματικά ψηφοδέλτια, με τις δύο έδρες να κατανέμονται με τη μέθοδο των υψηλότερων μέσων όρων. Η Γερουσία της Μαδαγασκάρης (*Sénat*) έχει 33 μέλη: 22 μέλη εκλέγονται από τις περιφέρειες από επαρχιακούς εκλέκτορες και 11 μέλη διορίζονται από τον πρόεδρο, όλα για θητεία 5 ετών.

## Προεδρικές εκλογές
### Πρόσφατες προεδρικές εκλογές (2023)

### Προηγούμενες προεδρικές εκλογές
### 1965
Οι πρώτες προεδρικές εκλογές στη Μαδαγασκάρη διεξήχθησαν στις 30 Μαρτίου 1965. Ο εν ενεργεία πρόεδρος Φιλιμπέρ Τσιρανάνα του Σοσιαλδημοκρατικού Κόμματος της Μαδαγασκάρης και των Κομορών κυριάρχησε στην προεκλογική εκστρατεία και εκλέχθηκε με 98% των ψήφων με συμμετοχή 97,6%.

### 1972
Στις προεδρικές εκλογές που διεξήχθησαν στις 30 Ιανουαρίου 1972 επανεξελέγη άνετα ο πρόεδρος Φιλιμπέρ Τσιρανάνα του Σοσιαλδημοκρατικού Κόμματος της Μαδαγασκάρης, καθώς ήταν ο μοναδικός υποψήφιος και έλαβε την έγκριση του 99,7% των ψηφοφόρων. Ωστόσο, η κοινωνική αναταραχή τον οδήγησε να παραδώσει την εξουσία στον στρατηγό Γκαμπριέλ Ραμαναντσόα. Ο Ραμαναντσόα πρότεινε ένα πενταετές μεταβατικό διάστημα κατά το οποίο η Εθνοσυνέλευση θα τελούσε σε αναστολή. Τα σχέδια εγκρίθηκαν σε δημοψήφισμα αργότερα μέσα στη χρονιά.

### 1982
Οι επόμενες προεδρικές εκλογές διενεργήθηκαν στις 7 Νοεμβρίου 1982. Ο εν ενεργεία πρόεδρος Ντιντιέ Ρατσιράκα του AREMA κέρδισε με ποσοστό άνω του 80% των ψήφων. Η συμμετοχή των ψηφοφόρων ήταν 86,75%.

### 1989
Ο πρόεδρος Ντιντιέ Ρατσιράκα επανεξελέγη και στις επόμενες προεδρικές εκλογές, στις 12 Μαρτίου 1989 με άνω του 60% of the vote.των ψήφων. Το ποσοστό συμμετοχής στις εκλογές ήταν 81,04%.

### 1992-93
Οι προεδρικές εκλογές του 1992-93 έγιναν για πρώτη φορά σε δύο γύρους. Ο πρώτος διενεργήθηκε στις 25 Νοεμβρίου 1992, ενώ ο δεύτερος γύρος μεταξύ των δύο επικρατέστερων διεξήχθη στις 10 Φεβρουαρίου 1993. Ο πρόεδρος Ντιντιέ Ρατσιράκα του AREMA ηττήθηκε από τον Αλμπέρ Ζαφί, ηγέτη της Εθνικής Ένωσης για την Ανάπτυξη και τη Δημοκρατία, στον δεύτερο γύρο, αφού κανένας υποψήφιος δεν ξεπέρασε το 50% στον πρώτο γύρο.

Η συμμετοχή των ψηφοφόρων ήταν 74,43% στον πρώτο γύρο και 68,49% στον δεύτερο.

### 1996
Προεδρικές εκλογές διεξήχθησαν στις 3 Νοεμβρίου 1996, με δεύτερο γύρο στις 29 Δεκεμβρίου 1996. Οι εκλογές ακολούθησαν την αποπομπή του εν ενεργεία προέδρου Αλμπέρ Ζαφί και τον διορισμό του προσωρινού διαδόχου του, Νορμπέρ Ρατσιραχονάνα.

Στον πρώτο γύρο, ο πρώην πρόεδρος Ντιντιέ Ρατσιράκα κατέλαβε την πρώτη θέση με 36,6% των ψήφων, με συμμετοχή 58,41%. Ωστόσο, καθώς δεν κατάφερε να συγκεντρώσει πάνω από 50% των ψήφων, διεξήχθη δεύτερος γύρος, στον οποίο ο Ζαφί, ο οποίος είχε τη δυνατότητα να είναι υποψήφιος παρά την αποπομπή του, ήταν ο μοναδικός αντίπαλος. Ο υποψήφιος του LEADER-Fanilo, Εριζό Ραζαφιμαχαλέο, που κατέλαβε την τρίτη θέση με 15,1%, υποστήριξε τον Ρατσιράκα στον δεύτερο γύρο. Ο Ρατσιραχονάνα, ο προσωρινός πρόεδρος και πρωθυπουργός, ο οποίος ήταν επίσης υποψήφιος και κατέλαβε την τέταρτη θέση με 10,1% των ψήφων, υποστήριξε τον Ζαφί.

Στον δεύτερο γύρο, ο Ρατσιράκα πέτυχε οριακή νίκη με ποσοστό 50,7% έναντι 49,2 για τον Ζαφί. Στις 6 Ιανουαρίου 1997 ο Ζαφί ισχυρίστηκε ότι σημειώθηκαν νοθεία και παρατυπίες στην τελική εκλογική διαδικασία. Τα τελικά αποτελέσματα που επιβεβαίωναν τη νίκη του Ρατσιράκα ανακοινώθηκαν από το Ανώτατο Συνταγματικό Δικαστήριο στις 31 Ιανουαρίου, και ορκίστηκε στις 9 Φεβρουαρίου.

### 2001
Προεδρικές εκλογές διεξήχθησαν στη Μαδαγασκάρη στις 16 Δεκεμβρίου 2001. Τα αρχικά αποτελέσματα έδειχναν ότι ήταν απαραίτητος δεύτερος γύρος, καθώς ούτε ο εν ενεργεία πρόεδρος Ντιντιέ Ρατσιράκα ούτε ο Μαρκ Ραβαλομανανά, οι δύο βασικοί υποψήφιοι, είχαν εξασφαλίσει πλειοψηφία. Ωστόσο, ο Ραβαλομανανά απέρριψε τα αποτελέσματα και αυτοανακηρύχθηκε πρόεδρος τον Φεβρουάριο του 2002, με αποτέλεσμα να ξεσπάσει βία μεταξύ των υποστηρικτών των δύο υποψηφίων. Διεξήχθη επανακαταμέτρηση, μετά την οποία ο Ραβαλομανανά έλαβε 51,46% των ψήφων, και τον Απρίλιο το Ανώτατο Συνταγματικό Δικαστήριο τον ανακήρυξε νικητή με πσοοστό 51,4% έναντι 35,9 για τον Ρατσιράκα. Αν και ο Ρατσιράκα απέρριψε την ετυμηγορία, οι Ηνωμένες Πολιτείες αναγνώρισαν τον Ραβαλομανανά ως πρόεδρο τον Ιούνιο, και τον επόμενο μήνα ο Ρατσιράκα διέφυγε στη Γαλλία.

### 2006
Προεδρικές εκλογές διεξήχθησαν στις 3 Δεκεμβρίου 2006. Ο πρόεδρος Μαρκ Ραβαλομανανά, ο οποίος ήταν στην εξουσία από τότε που επικράτησε σε διαμάχη σχετικά με τα εκλογικά αποτελέσματα το 2002, ήταν υποψήφιος για επανεκλογή. Στις 9 Δεκεμβρίου ανακοινώθηκε ότι ο Ραβαλομανανά είχε κερδίσει από τον πρώτο γύρο με 55% των ψήφων.

### 2013

Στον πρώτο γύρο των προεδρικών εκλογών του 2013 στις 25 Οκτωβρίου προηγήθηκαν οι Ζαν-Λουί Ρομπινσόν και Ερί Ραζαοναριμαμπιανινά με ποσοστό 21% και 16% των ψήφων, αντίστοιχα.

Ο δεύτερος γύρος των προεδρικών εκλογών διεξήχθη στις 20 Δεκεμβρίου, ανήμερα των βουλευτικών εκλογών. Στο δεύτερο γύρο επικράτησε ο Ραζαοναριμαμπιανινά με ποσοστό 53,5% των ψήφων έναντι 46,5% για τον Ρομπινσόν. Ο Ραζαοναριμαμπιανινά ορκίστηκε πρόεδρος στις 25 Ιανουαρίου 2014.

### 2018

Προεδρικές εκλογές διεξήχθησαν στις 7 Νοεμβρίου 2018. Καθώς κανένας υποψήφιος δεν συγκέντρωσε την απαιτούμενη πλειοψηφία, ένας δεύτερος γύρος διενεργήθηκε στις 19 Δεκεμβρίου μεταξύ των δύο πρώτων του πρώτου γύρου, Αντρί Ραζοελίνα και Μαρκ Ραβαλομανάνα. Στις 27 Δεκεμβρίου ο Ραζοελίνα ανακοίνωσε ότι ήταν ο νικητής, με ποσοστό 56% των ψήφων.

## Βουλευτικές εκλογές
## Πρόσφατες βουλευτικές εκλογές (2024)

## Προηγούμενες βουλευτικές εκλογές
### Πριν την ανεξαρτησία
Προτού γίνει ανεξάρτητη, η χώρα, στη Μαδαγασκάρη διεξήχθησαν εκλογές για Αντιπροσωπευτικό Συμβούλιο το 1945. Ακολούθησαν γενικές εκλογές το 1947, το 1952 και το 1957.
### Μετά την ανεξαρτησία

#### 1960
Οι πρώτες μετά την ανεξαρτησία βουλευτικές εκλογές διεξήχθησαν  στις 4 Σεπτεμβρίου 1960. Τις εκλογές κέρδισε το Σοσιαλδημοκρατικό Κόμμα της Μαδαγασκάρης και των Κομορών, το οποίο κατέλαβε 76 από τις 127 έδρες στην Εθνοσυνέλευση της Μαδαγασκάρης. Η συμμετοχή των ψηφοφόρων ήταν 77,5%.

#### 1965
Στις επόμενες βουλευτικές εκλογές, στις 8 Αυγούστου 1965, το Σοσιαλδημοκρατικό Κόμμα της Μαδαγασκάρης κέρδισε με μεγάλη διαφορά, καταλαμβάνοντας 104 από τις 107 έδρες στην Εθνοσυνέλευση (ο αριθμός των εδρών μειώθηκε από 127 σε 107). Το Κόμμα του Κογκρέσου για την Ανεξαρτησία της Μαδαγασκάρης κέρδισε 3 έδρες, ενώ οι υπόλοιποι σχηματισμοί και ανεξάρτητοι δεν εξασφάλισαν έδρες.Το αποτέλεσμα ισχυροποίησε περαιτέρω την κυριαρχία του Σοσιαλδημοκρατικού Κόμματος στην εθνική πολιτική σκηνή εκείνης της περιόδου.

#### 1970
Βουλευτικές εκλογές διεξήχθησαν στις 6 Σεπτεμβρίου 1970. Το αποτέλεσμα ήταν νίκη για το κυβερνών Σοσιαλδημοκρατικό Κόμμα, το οποίο κέρδισε 104 από τις 107 έδρες στην Εθνοσυνέλευση της Μαδαγασκάρης. Η συμμετοχή των ψηφοφόρων ανήλθε στο 95%.

#### 1977
Στις 30 Ιουνίου 1977 πραγματοποιήθηκαν οι πρώτες εκλογές βάσει του συντάγματος που εγκρίθηκε με το δημοψήφισμα του 1975, το οποίο απαγόρευε όλα τα πολιτικά κόμματα που δεν ήταν συνδεδεμένα με το Εθνικό Μέτωπο για την Άμυνα της Επανάστασης.

Πριν από τις εκλογές, το Εθνικό Κίνημα για την Ανεξαρτησία της Μαδαγασκάρης αποχώρησε από το Μέτωπο και δεν έλαβε μέρος στις εκλογές. Τα υπόλοιπα τέσσερα κόμματα μοιράστηκαν όλες τις 137 έδρες στη Λαϊκή Εθνοσυνέλευση και οι ψηφοφόροι κλήθηκαν να εγκρίνουν τον ενιαίο κατάλογο. Το Επαναστατικό Κόμμα της Μαδαγασκάρης έλαβε 112 έδρες, το Κόμμα του Κογκρέσου για την Ανεξαρτησία της Μαδαγασκάρης 16, το Λαϊκό Κίνημα για την Εθνική Ενότητα επτά και η Μαλαγασική Χριστιανοδημοκρατική Ένωση δύο. Ο ενιαίος κατάλογος εγκρίθηκε από το 92% των ψηφοφόρων.

#### 1983
Βουλευτικές εκλογές διεξήχθησαν στη Λαοκρατική Δημοκρατία της Μαδαγασκάρης στις 28 Αυγούστου 1983, ενώ αρχικά είχαν προγραμματιστεί για το 1982, αλλά αναβλήθηκαν λόγω των προεδρικών εκλογών του 1982 και των «οικονομικών δυσκολιών που αντιμετώπιζε η χώρα». Μόνο κόμματα που ήταν προσκείμενα στο AREMA και στο κυρίαρχο Εθνικό Μέτωπο για την Άμυνα της Επανάστασης είχαν δικαίωμα συμμετοχής στις εκλογές. Το AREMA ήταν το μοναδικό κόμμα που κατέβασε υποψήφιους και στις 137 εκλογικές περιφέρειες, και κέρδισε τις 117 από αυτές με ποσοστό άνω του 65% των ψήφων. Η συμμετοχή των ψηφοφόρων ήταν 73%.

#### 1989
Οι επόμενες βουλευτικές εκλογές διεξήχθησαν στις 28 Μαΐου 1989. Όπως και στις εκλογές του 1983, μόνο κόμματα που ήταν συνδεδεμένα με το AREMA και το κυρίαρχο Εθνικό Μέτωπο για την Άμυνα της Επανάστασης είχαν δικαίωμα συμμετοχής στις εκλογές, και το AREMA κέρδισε 120 από τις 137 έδρες.

Η συμμετοχή των ψηφοφόρων ανήλθε στο 75% επί συνολικά 5.741.974 εγγεγραμμένων ψηφοφόρων.

#### 1993
Βουλευτικές εκλογές διεξήχθησαν στις 16 Ιουνίου 1993, οι πρώτες μετά την έγκριση νέου συντάγματος μέσω δημοψηφίσματος (1992) το οποίο επανέφερε πλήρως την πολυκομματική δημοκρατία το προηγούμενο έτος.
Η Επιτροπή Ενεργών Δυνάμεων κέρδισε τις περισσότερες έδρες, ενώ τα κόμματα που υποστήριζαν τον πρόεδρο Αλμπέρ Ζαφί κατέλαβαν συνολικά 75 έδρες. Η συμμετοχή των ψηφοφόρων ανήλθε σε 54,68%.

#### 1998

Βουλευτικές εκλογές διεξήχθησαν στις 17 Μαΐου 1998. Το AREMA, το κόμμα του προέδρου Ντιντιέ Ρατσιράκα, αναδείχθηκε ως η μεγαλύτερη κοινοβουλευτική δύναμη στην Εθνοσυνέλευση, κερδίζοντας 63 από τις 150 έδρες. Ωστόσο, οι ανεξάρτητοι υποψήφιοι συγκέντρωσαν περισσότερες ψήφους από οποιοδήποτε κόμμα.

#### 2002
Βουλευτικές εκλογές διεξήχθησαν στις 15 Δεκεμβρίου 2002.Τις εκλογές κέρδισε το κόμμα Tiako i Madagasikara του προέδρου Μαρκ Ραβαλομανάνα, το οποίο κατέλαβε 103 από τις 160 έδρες. Η συμμετοχή των ψηφοφόρων ανήλθε σε 67,86% των 5.844.564 εγγεγραμμένων ψηφοφόρων.

#### 2007
Βουλευτικές εκλογές διεξήχθησαν στη Μαδαγασκάρη στις 23 Σεπτεμβρίου 2007, με την ψηφοφορία να επαναλαμβάνεται σε δύο περιφέρειες στις 14 Νοεμβρίου 2007. Στις εκλογές συμμετείχαν 637 υποψήφιοι, διεκδικώντας τις 127 έδρες της Εθνοσυνέλευσης. Οι παρατηρητές από την Κοινή Αγορά για την Ανατολική και Νότια Αφρική (COMESA) και την Αφρικανική Ένωση αξιολόγησαν θετικά τις εκλογές.

#### 2013

Στις 19 Μαρτίου 2009 ο μεταβατικός πρόεδρος Αντρί Ραζοελίνα διέλυσε την Εθνοσυνέλευση (Μαδαγασκάρη) και τη Γερουσία. Οι βουλευτικές εκλογές είχαν αρχικά προγραμματιστεί για το 2011, μετά από αναβολές από τις 20 Μαρτίου 2010 και τις 30 Σεπτεμβρίου 2010. Οι βουλευτικές και προεδρικές εκλογές είχαν προγραμματιστεί αρχικά για διάφορες ημερομηνίες, πριν τελικά συγχωνευτούν τον Μάιο 2011 και αναβληθούν πολλές φορές, μέχρι τον Αύγουστο 2013.

Ο Ραζοελίνα ανακοίνωσε στις 16 Δεκεμβρίου 2009 ότι οι βουλευτικές εκλογές θα διεξαχθούν τον Μάρτιο 2010. Τον Μάιο ανακοινώθηκε ότι θα γίνουν στις 30 Σεπτεμβρίου 2010. Στις 14 Αυγούστου 2010 αναβλήθηκαν ξανά για τις 16 Μαρτίου 2011, ενώ μια ακόμη αναβολή ανακοινώθηκε τον Ιανουάριο 2011 χωρίς να οριστεί νέα ημερομηνία. Οι βουλευτικές εκλογές διεξήχθησαν τελικά στις 20 Δεκεμβρίου 2013, για πρώτη φορά ταυτόχρονα με την προεδρική εκλογή. Το 2014, έπειτα από την ακύρωση των αποτελεσμάτων για 4 έδρες, διεξήχθησαν επαναληπτικές εκλογές για τις έδρες αυτές.

#### 2019

Βουλευτικές εκλογές διεξήχθησαν στις 27 Μαΐου 2019 για την εκλογή των 151 μελών της Εθνοσυνέλευσης. 
Το αποτέλεσμα ήταν μια καθαρή νίκη για τους Νέους Αποφασισμένους Μαλαγάσιους, που κέρδισαν 84 από τις 151 έδρες, εξασφαλίζοντας τη δυνατότητα σχηματισμού κυβέρνησης πλειοψηφίας.

## Δημοψηφίσματα
Στη Μαδαγασκάρη έχουν διεξαχθεί δημοψηφίσματα, με πιο πρόσφατο εκείνο του 2010.
### 1958
Διεξήχθη δημοψήφισμα για το νέο σύνταγμα της Γαλλίας στη Μαδαγασκάρη στις 28 Σεπτεμβρίου 1958, στο πλαίσιο ενός ευρύτερου δημοψηφίσματος που διεξήχθη σε ολόκληρη τη Γαλλική Ένωση. Το νέα σύνταγμα θα καθιστούσε τη χώρα μέρος της νέας Γαλλικής Κοινότητας σε περίπτωση αποδοχής, ή θα οδηγούσε σε ανεξαρτησία σε περίπτωση απόρριψης. Το δημοψήφισμα εγκρίθηκε από το 77,64% των ψηφοφόρων. Η χώρα έγινε στη συνέχεια ανεξάρτητη στις 26 Ιουνίου 1960.

### 1972
Διεξήχθη δημοψήφισμα για στρατιωτική κυβέρνηση στις 8 Οκτωβρίου 1972. Ακολούθησε την ανάληψη της εξουσίας από τον στρατηγό Γκαμπριέλ Ραμαναντσόα από τον εκλεγμένο πρόεδρο Φιλιμπέρ Τσιρανάνα τον Μάιο, καθώς και τις προτάσεις του Ραμαναντσόα για μια πενταετή μεταβατική περίοδο κατά την οποία η Εθνοσυνέλευση δε θα λειτουργούσε. Τα σχέδια εγκρίθηκαν από το 96,43% των ψηφοφόρων, με συμμετοχή 84%.

### 1975
Διεξήχθη συνταγματικό δημοψήφισμα στις 21 Δεκεμβρίου 1975. Το νέο σύνταγμα δημιούργησε μια προεδρική δημοκρατία, με τον πρόεδρο να υπηρετεί επταετείς θητείες και ο τότε πρόεδρος Ντιντιέ Ρατσιράκα να αναλαμβάνει την πρώτη θητεία χωρίς εκλογή. Δημιούργησε επίσης ένα Ανώτερο Επαναστατικό Συμβούλιο για την καθιέρωση μιας "σοσιαλιστικής επανάστασης" και μια στρατιωτική επιτροπή για την εποπτεία της κοινωνικοοικονομικής ανάπτυξης. Η Μαδαγασκάρη μετατράπηκε σε Λαϊκή Δημοκρατία της Μαδαγασκάρης. Όλα τα πολιτικά κόμματα, εκτός από εκείνα που ήταν "πιστά στη σοσιαλιστική επανάσταση", απαγορεύτηκαν, ενώ τα επιτρεπόμενα κόμματα έπρεπε να συνδέονται με το Εθνικό Μέτωπο για την Άμυνα της Επανάστασης, του οποίου ηγείτο το κόμμα AREMA του Ρατσιράκα.

Το σύνταγμα εγκρίθηκε από το 95,57% των ψηφοφόρων, με συμμετοχή 92%.

### 1992
Διεξήχθη συνταγματικό δημοψήφισμα στις 19 Αυγούστου 1992. Το νέο σύνταγμα δημιούργησε ένα ημιπροεδρικό σύστημα και μια Γερουσία. Εγκρίθηκε από το 73% των ψηφοφόρων, με συμμετοχή 65%.

### 1995
Διεξήχθη συνταγματικό δημοψήφισμα στις 17 Σεπτεμβρίου 1995. Η προτεινόμενη τροποποίηση επέτρεπε στον Πρόεδρο να διορίζει και να αποπέμπει τον/την Πρωθυπουργό αντί της Εθνοσυνέλευσης. Εγκρίθηκε από το 64% των ψηφοφόρων, με συμμετοχή 65%.

### 1998
Διεξήχθη συνταγματικό δημοψήφισμα στις 25 Μαρτίου 1998. Οι προτεινόμενες τροποποιήσεις θα επέτρεπαν στον/στην Πρόεδρο να διαλύει το Κοινοβούλιο και να χωρίζει τη χώρα σε έξι επαρχίες. Εγκρίθηκε οριακά από μόλις το 50,96% των ψηφοφόρων, με συμμετοχή 70%.

### 2007
Διεξήχθη συνταγματικό δημοψήφισμα στις 4 Απριλίου 2007. Οι προτεινόμενες αλλαγές, τις οποίες οι ψηφοφόροι καλούνταν να εγκρίνουν ή να απορρίψουν συνολικά περιλάμβαναν:
την επέκταση των εξουσιών του προέδρου σε περιπτώσεις έκτακτης ανάγκης, την κατάργηση των έξι αυτόνομων επαρχιών υπέρ 22 μικρότερων περιοχών (faritra ή περιοχές), αλλαγή που αποσκοπούσε στη διευκόλυνση της περιφερειακής ανάπτυξης, την καθιέρωση της αγγλικής ως επίσημης γλώσσας (πέραν των δύο υφιστάμενων επίσημων γλωσσών, γαλλικής και μαλγασικής), και την αφαίρεση της φράσης "κοσμικό κράτος" () από το Σύνταγμα.

Τα πρώτα αποτελέσματα, με καταμετρημένο το 73,18% των ψήφων, έδειχναν ότι η συμμετοχή ήταν γύρω στο 42,43%. Σύμφωνα με τα αποτελέσματα το 75,3% ψήφισε υπέρ των προτεινόμενων αλλαγών. Ο Ρολάν Ρατσιράκα, που είχε καταλάβει την τρίτη θέση στις προεδρικές εκλογές του 2006 και αντιτάχθηκε στις αλλαγές, κατήγγειλε νοθεία.

Τα επίσημα αποτελέσματα ανακοινώθηκαν στις 11 Απριλίου, αλλά ήταν απαραίτητη η επικύρωση από το Συνταγματικό Ανώτατο Δικαστήριο για να γίνουν τελικά, γεγονός που συνέβη στις 27 Απριλίου.

Το κόμμα Κόμμα Κρινόμενο από τη Δουλειά σου (AVI) επέλεξε να μποϊκοτάρει το δημοψήφισμα, υποστηρίζοντας ότι ήταν παραπλανητικό να παρουσιάζεται η ψήφος "ναι" ως ψήφος υπέρ της εθνικής ανάπτυξης.

### 2010
Διεξήχθη συνταγματικό δημοψήφισμα στις 17 Νοεμβρίου 2010, στο οποίο οι ψηφοφόροι ενέκριναν με ποσοστό 74,1% την πρόταση για το τέταρτο Σύνταγμα της χώρας. Οι Μαλγασιανοί καλούνταν να απαντήσουν "Ναι" ή "Όχι" στο προτεινόμενο νέο Σύνταγμα, το οποίο θεωρήθηκε ότι θα ενίσχυε τον έλεγχο της εξουσίας από τον Αντρί Ραζοελίνα. Κατά τη διάρκεια του δημοψηφίσματος, ο Ραζοελίνα ήταν επικεφαλής της κυβερνώσας Ανώτερης Μεταβατικής Αρχής (ΑΜΑ), μιας προσωρινής χούντας που είχε συσταθεί μετά το στρατιωτικά υποστηριζόμενο πραξικόπημα κατά του τότε προέδρου Μαρκ Ραβαλομανάνα τον Μάρτιο του 2009.

Μία αλλαγή στο νέο σύνταγμα αποσκοπούσε στο να διατηρηθεί ο ηγέτης της ΑΜΑ (μια θέση που κατείχε ο Ραζοελίνα) ως προσωρινός πρόεδρος μέχρι να διεξαχθούν εκλογές. Οι αναλυτές δήλωσαν ότι αυτό θα μπορούσε να επιτρέψει στον Ραζοελίνα να παραμείνει στην εξουσία επ’ αόριστον, «διότι δεν έχει ορίσει ημερομηνία αποχώρησης ούτε έχει καθορίσει τις προϋποθέσεις για τις επόμενες εκλογές».
Η επόμενη προεδρική εκλογή είχε προγραμματιστεί για τον Σεπτέμβριο του 2011 (αρχικά για τον Μάιο του 2011). Ο Ραζοελίνα δήλωσε ότι δεν προτίθεται να συμμετάσχει στις εκλογές. Ωστόσο, μία τροποποίηση στο νέο σύνταγμα θα μείωνε το όριο ηλικίας για την υποψηφιότητα στην προεδρία από τα 40 στα 35 έτη, επιτρέποντας στον 36χρονο Ραζοελίνα να θέσει υποψηφιότητα αν το επιθυμούσε.

Το νέο σύνταγμα περιλαμβάνει επίσης μία διάταξη που απαιτεί οι υποψήφιοι για την προεδρία να έχουν διαμείνει στη Μαδαγασκάρη τουλάχιστον έξι μήνες πριν από τις εκλογές, αποκλείοντας ουσιαστικά τον Ραβαλομανάνα και άλλους ηγέτες της αντιπολίτευσης, που ζούσαν εξόριστοι στη Νότια Αφρική, από το να συμμετάσχουν στις εκλογές.

## Παραπομπές


Κατηγορία:Πολιτική της Μαδαγασκάρης